R18,5 miljard aan belastingbetalers uitbetaalArgieffoto Die Suid-Afrikaanse inkomstediens (SAID) het Sondag gesê hy het vanjaar R18,5 miljard aan 2,22 miljoen belastingbetalers uitbetaal teen die afsluiting van die belastingseisoen vir nie-voorlopige belastingbetalers. Dit is 26% meer uitbetalings as verlede jaar. Die sperdatum vir individuele belastingbetalers om hul belastingopgawes in te dien was die afgelope Vrydag. Voorlopige belastingbetalers het nog kans tot 31 Januarie 2018 om hul belastingopgawes deur die eFiling-stelsel in te dien. Volgens SAID is daar altesaam 5,6 miljoen belastingopgawes ingedien voor die 2016/2017-belastingjaar se sperdatum. Net meer as 4,3 miljoen van hierdie opgawes was vir die 2016/17-belastingjaar, terwyl 1,28 miljoen van die opgawes wat ingedien is vir vorige jare was. Altesaam 97 836 van die indienings was deur trusts. Meer as 93% van die totale belastingopgawes wat ingedien is, is binne 24 uur geprosesseer. Volgens SAID het altesaam 91,98% van belastingbetalers wat ŉ terugbetaling moes ontvang, en nie vir ŉ oudit of risiko-verifikasie gemerk is nie, hul terugbetaling in minder as 72 uur ontvang. Die SAID het verder gesê daar is gedurende die 2017-belastingseisoen R2,7 miljard se bedrieglike eise voorkom, wat die fiskus van potensiële inkomsteverlies gered het. Dit is ŉ 50% verbetering van verlede jaar toe R1,8 miljard se bedrieglike eise voorkom is. SAID-werknemers by die verskillende takke en die inbelsentrum moes vanjaar omtrent bontstaan om die hoë volume navrae en versoeke te hanteer. Meer as 50 000 belastingbetalers is buite die normale kantoorure gehelp. Volgens die inkomstediens was daar ook aansienlik meer belastingbetalers wat van SAID se digitale kanale gebruik gemaak het om hul opgawes in te dien. Tom Moyane, SAID-kommissaris, het belastingbetalers bedank wat hul opgawes voor die sperdatum ingedien het. “Om belasting te betaal is die hoogste vorm van patriotisme,” het hy gesê. Hy het gesê die SAID is toegewyd daaraan om te verseker dat hy sy inkomste-invorderingsteiken behaal.